Քլոյի Քարդաշյան

Քլոյի Ալեքսանդրա Քարդաշյան (հայերեն մամուլում շատ հաճախ օգտագործվում է սխալ՝ Քլոե տարբերակը, անգլ.՝ Khloé Alexandra Kardashian, հունիսի 27, 1984(1984-06-27), Լոս Անջելես, Կալիֆոռնիա, ԱՄՆ), ամերիկահայ հեռուստատեսային դեմք և մոդել։ 2007 թվականի հոկտեմբերից իր ընտանիքի անդամների հետ հանդես է գալիս «Քարդաշյանների ընտանիքը» (անգլ.՝ Keeping Up with the Kardashians) ռեալիթի շոուում, որի հաջողությունից հետո նաև ստեղծվում են «Kourtney and Khloé Take Miami» և «Khloé & Lamar» ռեալիթի շոուները։ Նա իր քույրերի՝ Քիմի և Քորթնիի հետ, ունի իր սեփական նորաձևության բրենդները, ինչպես նաև հրատարակել է գրքեր։ 2012 թվականին ամերիկացի հաղորդավար-դերասան Մարիո Լոպեսի հետ վարել է «Իքս Ֆակտոր» նախագծի ամերիկյան տարբերակի երկրորդ եթերաշրջանը։
2009 թվականին ամուսնացել է ամերիկացի բասկետբոլիստ Լամար Օդոմի հետ, սակայն նրանք ամուսնալուծվել են 2013 թվականին։ 2015 թվականի ապրիլին Քլոյին իր քրոջ՝ Քիմի և նրա ամուսնու՝ ռեփեր Քանյե Ուեսթի հետ այցելել է Հայաստան։


== Վաղ կյանք ==
Քլոյի Քարդաշյանը ծնվել է 1984 թվականի հունիսի 27-ին Կալիֆոռնիա նահանգի Լոս Անջելես քաղաքում, իրավաբան Ռոբերտ Քարդաշյանի և հեռուստատեսային դեմք Քրիս Ջենների ընտանիքում։ Հոր կողմից նա ունի հայկական արմատներ, իսկ մոր կողմից՝ շոտլանդական, հոլանդական և անգլիական արմատներ։ Քլոյիի մայրը Ռոբերտ Քարդաշյանից բաժանվել է 1991 թվականին և ամուսնացել է մարզիկ Բրյուս Ջենների հետ։ Ռոբերտ Քարդաշյանը մահացել է 2003 թվականի սեպտեմբերի 30-ին։ Քլոյին ունի երկու քույր՝ Քիմը և Քորթնին և մեկ եղբայր՝ Ռոբը։ Նա նաև ունի երկու խորթ քույր՝ Քենդալ և Քայլի Ջեններները։


== Կարիերա ==

2007 թվականի հոկտեմբերին E! հեռուստաընկերությունը սկսում է «Քարդաշյանների ընտանիքը» (անգլ.՝ Keeping Up with the Kardashians) ռեալիթի շոուի հեռարձակումը։ Հեռուստաշոուն դառնում է հաջողված և հետագայում ունենում է բազմաթիվ եթերաշրջաններ։
«Քարդաշյանների ընտանիքը» հեռուստաշոուի հաջողությունից հետո E! հեռուստաընկերությունը սկսում է նաև «Kourtney and Khloé Take Miami» շոուն, որի պրեմիերան կայանում է 2009 թվականի օգոստոսին։ Նույն տարում Քլոյին և Քորթնին Մայամիում բացում են իրենց «D-A-S-H» անվանումը կրող հագուստի խանութը։
2010 թվականի նոյեմբերին Քարդաշյան քույրերը թողարկում են իրենց «Kardashian Konfidential» գիրքը, իսկ 2011 թվականին իրենց առաջին նովելը, որը կրում է «Dollhouse» անվանումը։ 2011 թվականի փետրվարին Քլոյին և իր ամուսինը՝ Լամար Օդոմը, ներկայացնում են «Unbreakable» օծանելիքի հավաքածուն, որի երկրորդ հավաքածուն ներկայացվում է 2012 թվականին։ 2012 թվականի հոկտեմբերին հայտնի է դառնում, որ Քլոյին և Մարիո Լոպեսը վարելու են ամերիկյան «Իքս ֆակտոր» նախագծի երկրորդ եթերաշրջանը։ 2014 թվականի հուլիսին նա նկարահանվում է ռեփեր Ֆրենչ Մոնտանայի «Don't Panic» երգի տեսահոլովակում, որի պրեմիերան կայանում է նույն տարվա օգոստոսի 13-ին։
2015 թվականի ապրիլին Քլոյին, Քիմը և նրա ամուսինը՝ ռեփեր Քանյե Ուեսթը այցելել են Հայաստան։ Նույն տարվա նոյեմբերին վաճառքի դուրս եկավ Քլոյիի «Strong Looks Better Naked» գիրքը։ 2016 թվականի հունվարից նա FYI հեռուստալիքի եթերում սկսեց վարել «Կոկտելներ Քլոյիի հետ» (անգլ.՝ Kocktails with Khloé) հաղորդումը, որն ունեցավ ընդամենը 14 թողարկում և հեռարձակումը դադարեցվեց նույն տարվա ապրիլին։


== Անձնական կյանք ==
2009 թվականի սեպտեմբերի 27-ին ամուսնացել է NBA-ի բասկետբոլիստ Լամար Օդոմի հետ, ով այդ ժամանակ խաղում էր Լոս Անջելես Լեյքերսում։ Նրանք ամուսնալուծվեցին 2013 թվականի դեկտեմբերին։
2014 թվականին Քլոյին հանդիպել է ռեփեր Ֆրենչ Մոնտանայի հետ, սակայն նրանք բաժանվել են նույն տարվա սեպտեմբերին։ 2015 թվականի հունիսին մինչև 2016 թվականի փետրվարը նա հանդիպում էր ամերիկացի բասկետբոլիստ Ջեյմս Հարդենի հետ։


== Տես նաև ==
Հայտնի է հայտնի լինելու պատճառով


== Ծանոթագրություններ ==


== Արտաքին հղումներ ==
Պաշտոնական կայք Archived 2016-02-04 at the Wayback Machine.